《迈陂塘 春水盟鸥图，为稚秋题。》
清代·姚燮

问苕南、元真归后，烟波今复谁主。矮蓬尺半蠡船小，荡得柔漪如絮。

乡可住。有一个渔台，三两垂杨树。悄无人处。好挂网为帘，卷蓑当枕，梦觉听苹语。

醒还醉，吟到杜陵诗句。飘飘天地何许。夕阳媚影流春翠，素袂红衣容与。

须鉴取。把水写清吾，云写閒閒汝。水云无数。趁催柳风期，送桃潮信，溪上共来去。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。